Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов /* COM/2014/0628 final - 2014/0294 (NLE) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Основания и цели на предложението Настоящото предложение се отнася за прилагането на Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов (ННН риболов), за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999[1] (Регламент за ННН риболов). Общ контекст Настоящото предложение е направено в контекста на прилагането на Регламента за ННН риболов и е резултат от разследвания и диалози, проведени в съответствие с изискванията по същество и процедурните изисквания, определени в Регламента за ННН риболов, които предвиждат, inter alia, че всички държави следва да изпълняват задълженията, възложени им съгласно международното право като държави на знамето, пристанищни държави, крайбрежни държави или държави на пазара, за предотвратяване, възпиране и премахване на ННН риболова. Съществуващи разпоредби в областта на предложението Решение на Комисията от 15 ноември 2012 г. (ОВ C 354, 17.11.2012 г., стр. 1—47) за уведомяване на третите държави, които Комисията счита за потенциално определими като несътрудничещи трети държави, съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов. Решение за изпълнение на Комисията от ДАТА МЕСЕЦ 2014 г. (OВ C XXXX, XX.XX.2014 г., стр. …) за определяне на третите държави, които Комисията счита за несътрудничещи трети държави съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов. Съгласуваност с други политики и цели на Съюза Не се прилага. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Консултация със заинтересованите страни Заинтересованите страни, засегнати от процедурата, имаха възможността да защитят интересите си по време на разследванията и диалозите в съответствие с разпоредбите на Регламента за ННН риболов. Събиране и използване на експертни становища Не бяха необходими външни експертни становища. Оценка на въздействието Настоящото предложение е резултат от прилагането на Регламента за ННН риболов. Регламентът за ННН риболов не съдържа разпоредби за обща оценка на въздействието, но съдържа изчерпателен списък на условията, които трябва да бъдат оценени. 3. ПРАВНИ ЕЛЕМЕНТИ НА ПРЕДЛОЖЕНИЕТО Обобщение на предлаганите мерки На 15 ноември 2012 г. Комисията, с решение на Комисията, уведоми осем трети държави (Белиз, Кралство Камбоджа, Република Фиджи, Република Гвинея, Република Панама, Демократична социалистическа република Шри Ланка, Република Того и Република Вануату), че Комисията ги счита за потенциално определими за несътрудничещи държави съгласно Регламента за ННН риболов. Комисията предприе действия спрямо осемте държави. Тези действия включваха inter alia предоставянето на основания за същите, възможност за държавите да реагират и опровергаят съответните твърдения, право да поискат и да предоставят допълнителна информация, да предложат планове за действие за коригиране на положението, както и подходящ срок за отговор и разумни срокове за коригиращи мерки. На ДАТА МЕСЕЦ 2014 г. Комисията, с решение за изпълнение на Комисията, определи Шри Ланка за трета държава, която Комисията счита за несътрудничеща трета държава съгласно Регламента за ННН риболов. Приложеното предложение за решение за изпълнение на Съвета се основава на констатациите, които потвърдиха, че Шри Ланка не е изпълнила задълженията, които има съгласно международното право като държава на знамето, пристанищна държава, крайбрежна държава или държава на пазара. Поради това се предлага Съветът да приеме приложеното предложение за решение. Правно основание Регламент (ЕО) № 1005/2008 от 29 септември 2008 г. на Съвета за създаване на система на Общността за предотвратяване, възпиране и премахване на незаконния, недеклариран и нерегулиран (ННН) риболов. Принцип на субсидиарност Предложението попада в обхвата на изключителната компетентност на Европейския съюз. Следователно принципът на субсидиарност не се прилага. Принцип на пропорционалност Настоящото предложение е в съответствие с принципа на пропорционалност поради следните причини: Формата на действието е описана в Регламента за ННН риболов и не оставя възможност за решение на национално равнище. Не е необходимо да се посочва как финансовата и административната тежест върху Съюза, националните правителства, регионалните и местните власти, икономическите оператори и гражданите е сведена до минимум и е пропорционална на целта на предложението. Избор на инструмент Предлаган инструмент: решение. Други средства не биха били подходящи поради следната причина: Други средства не биха били подходящи, тъй като Регламентът за ННН риболов не предвижда други възможности. 4. ОТРАЖЕНИЕ ВЪРХУ БЮДЖЕТА Предложението няма отражение върху бюджета на Съюза. 2014/0294 (NLE) Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999[2], и по-специално член 33 от него, като взе предвид предложението на Европейската комисия, като има предвид, че: 1. ВЪВЕДЕНИЕ (1) С Регламент (ЕО) № 1005/2008 (Регламента за ННН риболов) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов. (2) В глава VI от Регламента за ННН риболов са определени процедурата за определяне на несътрудничещи трети държави, действията, които се предприемат спрямо държави, определени като несътрудничещи трети държави, съставянето на списък на несътрудничещи държави, заличаването от списъка на несътрудничещите държави, оповестяването на списъка на несътрудничещите държави и всякакви извънредни мерки. (3) В съответствие с член 32 от Регламента за ННН риболов с решение от 15 ноември 2012 г.[3] („решението от 15 ноември 2012 г.“) Комисията уведоми осем трети държави за възможността те да бъдат определени като трети държави, които Комисията счита за несътрудничещи трети държави. (4) В решението от 15 ноември 2012 г. Комисията включи информацията относно съществените факти и съображения, на които се основава това определяне. (5) Освен това на 15 ноември 2012 г. Комисията уведоми осемте трети държави с отделни писма относно факта, че тя разглежда възможността да ги определи като несътрудничещи трети държави. (6) В тези писма Комисията подчерта, че за да избегнат определянето им като несътрудничеща трета държава и предлагането им за официално включване в списъка на тези държави, както е предвидено в членове 31 и 33 от Регламента за ННН риболов, засегнатите трети държави се приканват да разработят, в тясно сътрудничество с Комисията, планове за действие за отстраняване на недостатъците, установени в решението от 15 ноември 2012 г. (7) Вследствие на това Комисията прикани осемте засегнати трети държави: i) да предприемат всички необходими мерки за изпълнението на действията, които се съдържат в плановете за действие, предложени от Комисията; ii) да оценят изпълнението на действията, които се съдържат в плановете за действие, предложени от Комисията; и iii) да изпращат на всеки шест месеца на Комисията подробни доклади за оценка на изпълнението на всяко действие по отношение на, inter alia, тяхната индивидуална и/или обща ефективност при осигуряването на напълно съответстваща на изискванията система за контрол на рибарството. (8) На осемте заинтересовани трети държави беше дадена възможност да отговорят писмено във връзка с въпросите, изрично указани в решението от 15 ноември 2012 г., както и относно друга свързана информация, като по този начин те имаха възможност да представят доказателства, които опровергават или допълват фактите, на които се позовава решението от 15 ноември 2012 г., или да приемат, когато е целесъобразно, план за действие за подобряване на положението и вземане на мерки за неговото коригиране. На осемте държави беше гарантирано правото да поискат или да представят допълнителна информация. (9) На 15 ноември 2012 г. Комисията започна процес на диалог с осемте трети държави и посочи, че тя счита срок от 6 месеца за принципно достатъчен за постигане на споразумение. (10) Комисията продължи да търси и проверява цялата информация, която счете за необходима. Устните и писмените коментари, предоставени от осемте държави след решението от 15 ноември 2012 г., бяха разгледани и взети предвид. Осемте държави бяха редовно информирани устно или писмено относно съображенията на Комисията. (11) На 24 март 2014 г. беше прието Решение за изпълнение 2014/170/ЕС на Съвета за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов[4]. Три от осемте държави, за които се отнася решението от 15 ноември 2012 г., бяха включени в списъка като несътрудничещи държави, тъй като независимо от вземането на някои мерки тези държави продължаваха да не изпълняват задълженията си в съответствие с международното право като държави на знамето и крайбрежни държави, а именно да предприемат действия за предотвратяване, възпиране и премахване на ННН риболов. (12) С решение за изпълнение от ДАТА МЕСЕЦ 2014 г.[5] Комисията определи Демократична социалистическа република Шри Ланка (Шри Ланка) за несътрудничеща трета държава в борбата с ННН риболов. В съответствие с Регламента за ННН риболов Комисията посочи основанията, поради които счита, че Шри Ланка не изпълнява своите задължения в съответствие с международното право като държава на знамето, пристанищна държава, крайбрежна държава или държава на пазара, а именно да предприема действия, да предотвратява, възпира и премахва ННН риболов. (13) Следователно в контекста на прилагането на Регламента за ННН риболов като резултат от разследвания и диалози, проведени в съответствие с изискванията по същество и процедурните изисквания, определени в Регламента за ННН риболов, следва да се приеме решение за изпълнение на Съвета, с което Шри Ланка се включва в списъка на несътрудничещи трети държави в борбата с ННН риболов. Настоящото решение се основава на тези разследвания и диалози, включително разменената кореспонденция и проведените срещи, както и на решението от 15 ноември 2012 г. и решението от ДАТА МЕСЕЦ 2014 г. Причините, които са в основата на тези процедури и актове, са същите като причините, които са в основата на настоящото решение. Настоящото решение, с което Шри Ланка се включва в списъка на несътрудничещи трети държави в борбата с ННН риболов, следва да поражда последиците, посочени в член 38 от Регламента за ННН риболов. (14) С приемането на решението за изпълнение на Съвета, с което Шри Ланка се включва в списъка на несътрудничещи трети държави в съответствие с член 33 от Регламента за ННН риболов, решението от ДАТА МЕСЕЦ 2014 г., с което Шри Ланка се определя като несътрудничеща трета държава, ще стане неактуално. (15) В съответствие с член 34, параграф 1 от Регламента за ННН риболов Съветът с квалифицирано мнозинство по предложение на Комисията следва да заличи дадена трета държава от списъка на несътрудничещите трети държави, ако въпросната държава докаже, че положението, дало основание за включването ѝ в списъка, е коригирано. При вземането на решение за заличаване от списъка трябва да се взема предвид и това дали съответните включени в списъка трети държави са предприели конкретни мерки, които могат да доведат до трайно подобряване на положението. 2. ПРОЦЕДУРА ПО ОТНОШЕНИЕ НА ШРИ ЛАНКА (16) На 15 ноември 2012 г. Комисията уведоми Шри Ланка в съответствие с член 32 от Регламента за ННН риболов, че разглежда възможността за определяне на Шри Ланка като несътрудничеща трета държава и я прикани да разработи, в тясно сътрудничество със службите на Комисията, план за действие за отстраняване на недостатъците, установени в решението от 15 ноември 2012 г. През периода от декември 2012 г. до юни 2014 г. Шри Ланка предостави в писмен вид своите виждания и се срещна с Комисията, за да обсъди съответните въпроси. Комисията предостави съответната информация на Шри Ланка в писмена форма. Комисията продължи да търси и проверява цялата информация, която счете за необходима. Устните и писмените коментари, представени от Шри Ланка след решението от 15 ноември 2012 г., бяха разгледани и взети под внимание, като същевременно Шри Ланка беше уведомявана устно или писмено относно съображенията на Комисията. Комисията възприе становището, че проблемните области и недостатъците, описани в решението от 15 ноември 2012 г., не са взети под внимание в достатъчна степен от Шри Ланка. Освен това Комисията заключи, че мерките, предложени в план за действие, не са изцяло изпълнени. 3. ОПРЕДЕЛЯНЕ НА ШРИ ЛАНКА КАТО НЕСЪТРУДНИЧЕЩА ТРЕТА ДЪРЖАВА (17) В решението от 15 ноември 2012 г. Комисията анализира задълженията на Шри Ланка и оцени изпълнението от нейна страна на международните ѝ задължения като държава на знамето, пристанищна държава, крайбрежна държава или държава на пазара. За целите на този преглед Комисията взе предвид параметрите, изброени в член 31, параграфи 4 — 7 от Регламента относно ННН риболов. (18) Комисията направи преглед на изпълнението от страна на Шри Ланка в съответствие с констатациите в решението от 15 ноември 2012 г. и като взе предвид съответната информация, предоставена в тази връзка от Шри Ланка, предложения план за действие, както и мерките, предприети за коригиране на положението. (19) Основните недостатъци, установени от Комисията в предложения план за действие, се отнасяха до няколко случая на неизпълнение на задължения съгласно международното право, свързани по-специално с неприемането на подходяща правна рамка, липсата на система за адекватно и ефикасно наблюдение, липсата на схема за наблюдатели, липсата на система за възпиращи санкции, както и до неправилното прилагане на схемата за сертифициране на улова. Другите установени недостатъци се отнасят, в по-общ план, до спазването на международните задължения, включително и на препоръките и резолюциите на регионалните организации за управление на рибарството (РОУР), както и на условията за регистрация на корабите в съответствие с международното право. Освен това беше установено неспазване на препоръките и резолюциите от съответните органи, като например Международния план за действие срещу незаконния, недеклариран и нерегулиран (ННН) риболов на Организацията на обединените нации (МПД за ННН риболов). При все това, неспазването на незадължителните препоръки и резолюции беше разгледано само като подкрепящо доказателство, а не като основание за определяне. (20) В решението за изпълнение на Комисията от ДАТА МЕСЕЦ 2014 г. Комисията определи Шри Ланка като несътрудничеща трета държава съгласно Регламента за ННН риболов. (21) По отношение на възможните ограничения за Шри Ланка като развиваща се държава се отбелязва, че специфичният ѝ статут на развиваща се държава и общите ѝ показатели по отношение на рибарството не са пострадали от общото ѝ равнище на развитие. (22) Като се вземат предвид решението от 15 ноември 2012 г. и решението от ДАТА МЕСЕЦ 2014 г., както и диалога с Шри Ланка, проведен от Комисията, и резултатите от него, може да се заключи, че действията, предприети от Шри Ланка по отношение на нейните задължения като държава на знамето, не са достатъчни за спазването на членове 94, 117 и 118 от Конвенцията на Организацията на обединените нации по морско право (UNCLOS) и членове 18, 19 и 20 от Споразумението относно прилагането на разпоредби на Конвенцията на ООН по морско право (UNFSA). (23) Поради това Шри Ланка не е изпълнила своите задължения в съответствие с международното право като държава на знамето, а именно да предприеме действия за предотвратяване, възпиране и премахване на ННН риболова, поради което следва да бъде включена в списъка на Съюза на несътрудничещи трети държави. 4. СЪСТАВЯНЕ НА СПИСЪК НА НЕСЪТРУДНИЧЕЩИ ТРЕТИ ДЪРЖАВИ (24) Предвид заключенията, направени по отношение на Шри Ланка, тази страна следва да бъде добавена към списъка на несътрудничещите трети държави, съставен с решението от 24 март 2014 г., в съответствие с член 33 от Регламента за ННН риболов. Поради това приложението към Решение за изпълнение 2014/170/ЕС следва да бъде съответно изменено. (25) Действията по отношение на Шри Ланка под формата на мерки, които следва да бъдат приложени, са изброени в член 38 от Регламента за ННН риболов. Забраната на внос обхваща всички рибни продукти, определени в член 2, параграф 8 от Регламента за ННН риболов, тъй като определянето като несътрудничеща трета държава не се дължи на липсата на подходящи мерки, приети във връзка с ННН риболов, които засягат даден запас или вид. (26) ННН риболовът, inter alia, води до намаляване на рибните запаси, унищожаване на морски местообитания, пречи на опазването и устойчивото използване на морските ресурси, нарушава конкуренцията, застрашава продоволствената сигурност, поставяйки честните рибари в неизгодно положение и намалява капацитета на крайбрежните общности. С оглед на обхвата на проблемите, свързани с ННН риболова, се счита за необходимо Съюзът да предприеме бързи действия по отношение на Шри Ланка като несътрудничеща държава. С оглед на горепосоченото настоящото решение следва да влезе в сила в деня след деня на публикуването му в Официален вестник на Европейския съюз. (27) Ако Шри Ланка докаже, че положението, дало основание за включването ѝ в списъка, е коригирано, Съветът, като действа с квалифицирано мнозинство по предложение на Комисията, следва да заличи Шри Ланка от списъка на несътрудничещи трети държави в съответствие с член 34, параграф 1 от Регламента за ННН риболов. Решението за заличаване от списъка взема предвид и това дали Шри Ланка е предприела конкретни мерки, които могат да доведат до трайно подобряване на положението, ПРИЕ НАСТОЯЩОТО РЕШЕНИЕ: Член 1 Приложението към Решение за изпълнение 2014/170/ЕС се заменя с текста на приложението към настоящото решение. Член 2 Настоящото решение влиза в сила в деня след деня на публикуването му в Официален вестник на Европейския съюз. Съставено в Брюксел на […] година. За Съвета Председател [1] ОВ L 286, 29.10.2008 г., стр. 1. [2] ОВ L 286, 29.10.2008 г., стр. 1. [3] Решение на Комисията от 15 ноември 2012 г. за уведомяване на третите държави, които Комисията счита за потенциално определими като несътрудничещи трети държави, съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ C 354, 17.11.2012 г., стр. 1). [4] OВ L 91, 27.3.2014 г., стр. 43. [5] Решение за изпълнение на Комисията от ДАТА МЕСЕЦ 2014 г. за определяне на третите държави, които Комисията счита за несътрудничещи трети държави съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ C XX, дд.мм.2014 г., стр. X). ПРИЛОЖЕНИЕ Списък на несътрудничещи трети държави в борбата с незаконния, недеклариран и нерегулиран (ННН) риболов към Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов Белиз Кралство Камбоджа Република Гвинея Демократична социалистическа република Шри Ланка